Protokol

o določanju možnosti ribolova in finančnega prispevka iz Sporazuma med Evropsko gospodarsko skupnostjo in vlado Republike Angole o ribolovu na morju Angole, za obdobje od 3. avgusta 2002 do 2. avgusta 2004

Člen 1

S 3. avgustom 2002 so za obdobje dveh let omejitve iz člena 2 Sporazuma naslednje:

Plovila za ribolov kozic: | 6550 BRT na mesec, kakor letno povprečje (maksimalno 22 plovil) |

1. Ulovi plovil Skupnosti ne smejo presegati 5000 ton kozic in rakcev, vključno s 30 % rakcev in 70 % kozic.

2. Plovila za ribolov pridnenih vrst (vlečne mreže, pridneni parangali in pritrjene zabodne mreže): 4200 BRT na mesec, kot letno povprečje.

Ribolov vrste Centrophorus granulosus je prepovedan.

3. Ribolov pelagičnih vrst: dve plovili

Ta vrsta ribolova je zaradi svoje narave predmet šestmesečnega preskusnega obdobja.

4. Zamrzovalna plovila za ribolov tuna s plavarico: 15 plovil

5. Plovila s površinskimi parangali: 18 plovil.

Te omejitve možnosti ribolova se lahko zvišajo, če so lastniki ladij Skupnosti pripravljeni prispevati k izboljševanju ribiške industrije Angole, pri čemer obe strani, ki se sestaneta kakor Skupni odbor, skupaj odločita o dodatnih možnostih ribolova in finančni kompenzaciji.

Člen 2

Po preskusnem obdobju lova pelagičnih vrst in na podlagi pridobljenih rezultatov ter razpoložljivih znanstvenih mnenj se pogodbenici v okviru Skupnega odbora in po srečanju Skupnih znanstvenih skupin iz člena 6 odločita o možnostih lova pelagičnih vrst za preostala leta tega Protokola in finančno kompenzacijo, ki se plača v zameno za navedene možnosti.

Člen 3

1. Finančna kompenzacija iz člena 7 Sporazuma za obdobje iz člena 1 tega protokola s tem znaša 15500000 evrov na leto (9975000 evrov finančne kompenzacije na leto za ukrepe iz člena 3 Protokola) v zameno za možnosti ribolova iz člena 1.

Finančna kompenzacija se nakaže na račun, ki ga odpre Ministrstvo za finance preko Ministrstva za ribištvo in okolje.

Finančna kompenzacija se izplača najpozneje do 30. novembra prvo leto Protokola in najpozneje do datuma obletnice začetka veljavnosti Protokola prihodnje leto.

2. Če plovila odstopijo od Sporazuma in angolski organi ne soglašajo z njihovo zamenjavo z drugimi plovili, se finančna kompenzacija iz odstavka 1 prilagodi sorazmerno na nastale zmanjšane možnosti ribolova za Skupnost.

3. Angola je polno pristojna za presojo glede porabe sredstev finančne kompenzacije.

Člen 4

Z namenom, da se zagotovi razvoj trajnostnega in odgovornega ribolova, pogodbenici v obojestranskem interesu vzpostavita partnerstvo zlasti, da spodbujata: znanje o ribolovnih in bioloških virih; obvladovanje kakovosti; trženje in doseganje najboljšega dohodka od ribiških proizvodov; nadzor nad ribolovom; razvoj neindustrijskega ribolova; ribiške skupnosti; in usposabljanje.

Razčlenitev 5525000 evrov, ki se vsako leto namenijo ukrepom iz člena 3(1), je naslednja:

1. Znanstveni in tehnični programi, namenjeni izboljševanju znanja o ribolovnih in bioloških virih v ribolovnem območju Angole: 750000 evrov;

2. Program obvladovanja kakovosti: 350000 evrov;

3. Podporni program za trženje in doseganje najboljšega dohodka od ribiških proizvodov: 250000 evrov;

4. Podporni program za nadzor v ribištvu: 775000 evrov;

5. Program za razvoj neindustrijskega ribolova in podporo ribiškim skupnostim: 1150000 evrov;

6. Program institucionalne podpore Ministrstvu za ribištvo in okolje: 500000 evrov;

7. Program za financiranje ribiških šol, študijskih štipendij, praktičnega usposabljanja v različnih znanstvenih, tehničnih in ekonomskih disciplinah, ki so povezane z ribištvom, ter sodelovanje v mednarodnih organizacijah, na seminarjih, simpozijih in delavnicah: 1500000 evrov;

8. Program za spodbujanje razvoja ribogojstva: 250000 evrov.

Ministrstvo za ribištvo in okolje sprejema odločitve o ukrepih in njim namenjenih letnih zneskih ter o njih sproti obvešča Komisijo Evropskih skupnosti.

Letni zneski se zadevnim organom nakažejo na račun, ki ga odpre Ministrstvo za finance preko Ministrstva za ribištvo in okolje, najpozneje do 30. novembra prvo leto in zatem vsako leto na datum obletnice začetka veljavnosti Protokola.

Tri mesece po datumu obletnice začetka veljavnosti Protokola Ministrstvo za ribištvo in okolje predloži Komisiji Evropskih skupnosti pisne informacije v zvezi z izvajanjem Protokola in doseženimi rezultati. Evropska skupnost lahko glede na dejansko izvajanje ukrepov in po posvetovanju z angolskimi organi preuči zadevna izplačila.

Člen 5

V primeru občutnejših sprememb v pogojih izkoriščanja ribolovnih virov v izključnem gospodarskem območju Angole, ki preprečujejo izvajanje ribolovnih aktivnosti, lahko Evropska skupnost prekine finančno prispevanje v skladu s predhodnim sporazumom med pogodbenicama.

Člen 6

Vsako leto poteka skupno znanstveno srečanje, da se preučijo vprašanja v zvezi s trajnostnim upravljanjem ribolovnih virov.

Člen 7

Izvajanje sporazuma se lahko odloži, če Skupnost ne izpolni finančnih obveznosti iz členov 2, 3 in 4 v določenem časovnem roku.

Člen 8

Vse aktivnosti plovil, ki delujejo skladno s tem protokolom in prilogami k temu protokolu, zlasti pretovarjanje in poraba ladijskih zalog (hrana in gorivo), ureja zakonodaja, veljavna v Republiki Angoli.

Ribiški proizvodi, ki jih ulovijo plovila Skupnosti, ki delujejo skladno s pogoji tega Sporazuma, se za namene tega protokola štejejo kakor proizvodi z izvorom v Skupnosti.

Člen 9

Ta protokol začne veljati, potem ko se strani medsebojno obvestita o zaključku svojih odobritvenih postopkov.

--------------------------------------------------

PRILOGA A

POGOJI ZA RIBOLOVNE AKTIVNOSTI PLOVIL SKUPNOSTI V ANGOLSKIH VODAH

1. Vloge za dovoljenja in formalnosti v zvezi z njihovo izdajo

1.1 Komisija Evropskih skupnosti preko svoje delegacije v Angoli angolskim organom za ribištvo predloži po eno vlogo na plovilo za vsakega lastnika ladje, ki izvaja ribolov skladno s pogoji tega sporazuma. Tako stori najmanj 15 dni pred datumom začetka zahtevanega obdobja veljavnosti. Vloge se izpolnijo v skladu z obrazci, ki jih za ta namen zagotovi Angola in vzorci katerih so določeni v Prilogi 1 in dodatku 2. Pri prvi predložitvi vloge se k obrazcu priloži potrdilo o tonaži za zadevno plovilo. K vsaki vlogi je priloženo dokazilo o plačilu pristojbine, ki zajema obdobje veljavnosti dovoljenja.

1.2 V tem protokolu se ribiški proizvodi, ki jih ulovijo plovila Skupnosti, ki delujejo na podlagi tega sporazuma, štejejo kakor proizvodi z izvorom v Skupnosti.

1.3 Vsako dovoljenje se za določeno plovilo izda lastniku ladje. V dokazanih primerih višje sile se na prošnjo Komisije Evropskih skupnosti dovoljenje za plovilo zamenja z drugim dovoljenjem za plovilo Skupnosti podobne vrste.

1.4 Angolski organi izdajo dovoljenje kapitanu plovila v luandskem pristanišču, potem ko je plovilo pregledal pristojni organ.

1.5 Delegacija Komisije Evropskih skupnosti v Angoli je obveščena o dovoljenjih, ki jih izdajo angolski organi za ribištvo.

1.6 Dovoljenje je treba ves čas hraniti na krovu. Vendar se v primeru plovil za ribolov tun in plovil s površinskimi parangali plovilo vnese v seznam dovoljenih ribiških plovil takoj po prejemu obvestila, da je Evropska Komisija angolskim organom plačala predujem, in seznam pošlje angolskim organom, odgovornim za nadzor v ribištvu. Do prejema dejanskega dovoljenja se lahko pridobi izvod po faksu, ki ga je treba hraniti na krovu.

1.7 Dovoljenja veljajo eno leto.

1.8 Vsako plovilo ima svojega zastopnika, ki ima prijavljeno prebivališče v Angoli in ki ga odobri Ministrstvo za ribištvo in okolje.

1.9 Angolski organi čim prej sporočijo podrobne podatke o bančnih računih in valutah, ki se bodo uporabljali za izplačila skladno s tem sporazumom.

2. Pristojbine

2.1 Določbe, ki se uporabljajo za plovila za ribolov kozic in ribiška plovila za ribolov pridnenih vrst.

Pristojbina za dovoljenje znaša:

- 52 evrov/mesec na BRT za plovila za ribolov kozic,

- 220 evrov/mesec na BRT za ribiška plovila za ribolov pridnenih vrst

2.2 Pristojbine se lahko plačajo v četrtletnih ali polletnih obrokih, pri čemer se znesek poviša za 5 % oziroma 3 %.

2.3 Določbe, ki se uporabljajo za plovila za ribolov tuna in plovila s površinskimi parangali.

Pristojbina za dovoljenje znaša 25 evrov na tono, ulovljeno znotraj ribolovne cone Angole.

Dovoljenja se izdajo, takoj ko se Angoli izplača pavšalni predujem v znesku 4500 evrov na leto, ki je enak pristojbini za ulov 180 ton na leto, za vsako zamrzovalno plovilo za ribolov tuna s plavarico, in 2500 evrov na leto, ki je enak pristojbini za ulov 100 ton na leto, za vsako plovilo s površinskim parangalom.

Zaključno poročilo o pristojbinah za ribolovno leto izdela Komisija Evropskih skupnosti ob koncu prvega četrtletja leta, ki sledi letu ulova, na podlagi ulova, prijavljenega za vsako plovilo in potrjenega s strani specializiranega znanstvenega organa v regiji, zlasti IRD (Institut de Recherche pour le Développement), IEO (Instituto Español de Oceanografía) in IPIMAR (Instituto Português de Investigação Marítima).

To poročilo se istočasno pošlje angolskim organom in lastnikom ladij. Dodatna plačila, ki jih morajo lastniki plovil izvršiti, če sploh so, se v 30 dneh po prejemu obvestila o končnem poročilu nakažejo na račun, odprt pri finančni ustanovi ali katerem koli drugem organu, ki ga določijo angolski organi.

Vendar če znaša znesek iz zaključnega poročila manj kakor predujem zgoraj, se lastnikom plovil preostanek sredstev ne povrne.

3. Obdobje biološkega mirovanja

Glede na ugotovitve trenutnih znanstvenih raziskav je lahko ribolov kozic vsako leto predmet obdobja biološkega mirovanja. O takih obdobjih so Komisija in lastniki ladij obveščeni najmanj tri mesece vnaprej. Med obdobjem biološkega mirovanja lastnikom ladij ni treba plačevati pristojbin.

4. Prilov

Prilov plovil za ribolov kozic ostane v lasti lastnikov ladij. Plovila za ribolov kozic lahko skupno ulovijo do 500 ton rakcev na leto.

5. Iztovarjanje

Plovila s površinskimi parangali in plovila za ribolov tuna Skupnosti si prizadevajo, da oskrbujejo angolske obrate za predelavo in konzerviranje tuna v skladu z ribolovnimi napori v območju ter po ceni, ki jo skupaj določijo lastniki ladij in angolski ribiški organi na podlagi trenutnih cen na svetovnem trgu.

6. Nadzor nad pretovarjanjem in odhajajočimi plovili

Pretovarjanje se angolskim organom za ribištvo prijavi osem dni vnaprej, poteka pa bodisi v luandskem bodisi lobitskem zalivu, v prisotnosti angolskih carinskih organov.

Za pretovarjanje je treba plačati kolkovino in davek na storitev, vsa zadevna plačila pa se nakažejo carinskim organom v skladu z veljavno zakonodajo.

Izvod dokumentacije, ki se nanaša na pretovarjanje, se 15 dni pred iztekom vsakega meseca predloži za predhodni mesec Direktoratu za nadzor v ribištvu Ministrstva za ribištvo in okolje.

Katero koli ribiško plovilo Skupnosti, ki želi zapustiti IGO s svojim ulovom ali ulovi, mora odhod prijaviti osem dni vnaprej, ulov pa predložiti v carinski pregled bodisi v luandskem bodisi lobitskem zalivu.

7. Zaloge hrane (ladijske zaloge)

7.1 Ribiška plovila Evropske skupnosti, ki se oskrbujejo z zalogami hrane v Angoli, tako storijo v skladu z veljavno zakonodajo in samo v specializiranih pomorskih trgovinah, ki so registrirane pri Ministrstvu za trgovino in ustanovljene v Angoli.

7.2 Če celotne ali delne zaloge hrane prihajajo izven Angole, je treba carinskim organom za vsako plovilo poslati seznam proizvodov, na katerem je navedeno število članov posadke na krovu, da se ugotovi, ali so zadevne količine smotrne glede na zahteve o porabi na krovu. Izvozna dajatev in drugi davki se plačajo za vsako količino, ki presega količino, ki se šteje za smotrno.

7.3 Delo v zvezi z oskrbovanjem z ladijskimi zalogami je predmet plačila kolkovine in davka na storitev.

8. Zaloge goriva (ladijske zaloge)

8.1 Z izjemo plovil za ribolov tuna se vsem plovilom, ki delujejo v ribolovni coni Angole skladno s pogoji tega sporazuma, zagotovijo možnosti za oskrbovanje z zalogami goriva in vode v Angoli.

8.2 V Angoli se je z gorivom mogoče oskrbeti le v luandskem ali lobitskem zalivu.

Vsakršno pretovarjanje zalog goriva iz tankerja ali trgovske ladje v Lobitu ali Luandi mora potekati v prisotnosti carinskih organov ter je predmet plačila kolkovino in davka na storitev.

8.3 Če se ribiško plovilo oskrbi z zalogami zunaj ozemeljskih voda in 24-miljnega območja, o tem obvesti carinske organe, pri čemer navede zadevne količine, svoj položaj in ime dobavitelja.

9. Poročanje o ulovu

9.1 Plovila za ribolov kozic in plovila za ribolov pridnenih vrst.

9.1.1 Plovila za ribolov kozic in plovila za ribolov pridnenih vrst ob koncu vsake ribolovne akcije predložijo poročila o ulovu iz dodatkov 3 in 4 Instituto de Investigação Marinha (Inštitut za raziskovanje morja) preko Delegacije Evropskih skupnosti.

Poleg tega vsako plovilo preko Delegacije Evropske skupnosti predloži Uradu za načrtovanje, preučevanje in statistiko Ministrstva za ribištvo in okolje mesečno poročilo z navedbo ulova, doseženega v mesecu, in količin na krovu na zadnji dan v mesecu. To poročilo se predloži najpozneje 45. dan po koncu zadevnega meseca.

Če te določbe niso izpolnjene, si Angola pridržuje pravico, da uporabi kazni, predvidene s svojo zakonodajo.

9.1.2 Poleg tega plovila za ribolov kozic in plovila za ribolov pridnenih vrst vsak dan poročajo luandski radijski postaji o svojem geografskem položaju in ulovu preteklega dne. Lastnik plovila je o klicnem signalu obveščen ob izdaji ribolovnega dovoljenja. Če plovila ne zmorejo vzpostaviti stika z zgoraj navedeno radijsko postajo, morajo uporabiti primerljiva sredstva komuniciranja.

Nobeno ribiško ali trgovsko plovilo ne sme zapustiti ozemeljskih voda Republike Angole brez predhodnega dovoljenja Direçao Nacional de Fiscalizaçao (Državni direktorat za nadzor v ribištvu) Ministrstva za ribištvo in okolje ter brez predhodnega pregleda ulova na krovu.

9.2 Plovila za ribolov tun in plovila s površinskimi parangali

Med ribarjenjem v ribolovni coni Angole plovila vsake tri dni obveščajo luandsko radijsko postajo o svojem položaju in ulovu. Pri vstopu v ribolovno cono Angole in izstopu iz le-tega plovila obvestijo luandsko radijsko postajo o svojem položaju in količini ulova na krovu.

Če plovila ne morejo vzpostaviti stika z zgoraj navedeno radijsko postajo, uporabijo primerljiva sredstva komuniciranja.

Plovila vodijo ribolovni dnevnik v skladu z vzorcem iz dodatka 5 za vsako ribolovno obdobje, ki ga preživijo v ribolovni coni Angole. Ribolovni dnevnik je treba voditi tudi, kadar ulov ni dosežen.

Za obdobja, preživeta zunaj angolskih voda, je treba v ribolovni dnevnik vnesti "Zunaj izključne gospodarske cone Angole".

Obrazec mora z berljivo pisavo izpolniti in podpisati kapitan plovila ter ga preko Delegacije Komisije Evropske skupnosti poslati Državnemu direktoratu za inšpekcijo in nadzor Ministrstva za ribištvo in okolje najpozneje v 45 dneh po koncu ribolovne akcije v angolskih vodah; obrazec je treba čim prej poslati tudi v obdelavo znanstvenim ustanovam iz točke 2.2.

Če te določbe niso izpolnjene, si Angola pridržuje pravico, da zadevnemu plovilu začasno prekliče dovoljenje, dokler niso izpolnjene vse potrebne formalnosti, in uporabi kazni, predvidene z angolsko zakonodajo. Delegacija Komisije Evropskih skupnosti v Angoli je v takih primerih takoj obveščena.

10. Ribolovne cone

10.1 Ribolovne cone, dostopne plovilom za ribolov kozic, zajemajo vse vode pod suverenostjo ali jurisdikcijo Republike Angole, severno od začetnega poldnevnika 12° 20' in onstran prvih 12 navtičnih milj, merjenih od temeljne črte.

10.2 Ribolovne cone, dostopne plovilom, ki se udeležujejo pridnenega ribolova, zajemajo vse vode pod suverenostjo ali jurisdikcijo Republike Angole:

- koče: onstran prvih 12 navtičnih milj, merjenih od temeljnih črt, ter omejenih proti severu z začetnim južnim poldnevnikom 13° 00' in proti jugu s petmiljno črto severno od meje med IGO-ma (izključnima gospodarskima conama) Angole in Namibije.

- plovila, ki uporabljajo druge vrste orodja: onstran prvih 12 navtičnih milj, merjenih od temeljnih črt, in omejenih proti jugu s petmiljno črto severno od meje med IGO-ma Angole in Namibije.

Ribolovne cone, dostopna zamrzovalnim plovilom za ribolov tuna s plavarico in plovilom s površinskimi parangali, zajemajo vse vode pod suverenostjo ali jurisdikcijo Republike Angole onstran prvih 12 navtičnih milj, merjenih od temeljnih črt.

11. Zaposlovanje članov posadke

11.1 Lastniki ribiških plovil, razen zamrzovalnih plovil za ribolov tuna s plavarico in plovil s površinskimi parangali, ki so jim bila izdana dovoljenja skladno s pogoji tega sporazuma, prispevajo k poklicnemu usposabljanju na delovnem mestu najmanj šestih angolskih mornarjev na krovu vsakega plovila, ki jih svobodno izberejo iz seznama, izdelanega s strani Ministrstva za ribištvo in okolje.

11.2 Če se na zahtevo Angole na ladjo vkrca opazovalec, se ta šteje kakor eden od šestih mornarjev iz točke 11.1.

11.3 Lastniki ladij Skupnosti si prizadevajo, da povečajo število mornarjev in izboljšajo njihovo poklicno usposobljenost.

11.4 Plače mornarjev in strokovnjakov na krovu izplačujejo lastniki ladij v skladu s pogoji, o katerih se pogodbenici skupaj dogovorita, in jih nakažejo na račun, odprt pri finančni ustanovi, ki jo določi Ministrstvo za ribištvo in okolje. To plačilo vključuje življenjsko zavarovanje za vse nevarnosti.

11.5 Poleg tega Ministrstvo za ribištvo in okolje vsako leto izbere skupno 20 mornarjev pripravnikov za delo v strojnici ter na palubi in jih razporedi med zgoraj navedena plovila. Plače pripravnikov, ki jih izplačujejo lastniki ladij, lahko znašajo največ tretjino plače izkušenih mornarjev in morajo vključevati stroške življenjskega zavarovanja za vse nevarnosti.

11.6 Po uspešnem zaključku pripravništva kapitan plovila po plovbi v ta namen podpiše listino, ki jo preko lastnika ali njegovega predstavnika pošlje Ministrstvu za ribištvo in okolje.

12. Znanstveni opazovalci

12.1 Od katerega koli plovila se lahko zahteva, da na krov sprejme znanstvenega opazovalca, ki ga določi in zaposli Ministrstvo za ribištvo in okolje.

12.2 Opazovalci se običajno na krovu ne zadržujejo dlje, kakor za čas ene plovbe.

12.3 Čas, ki ga opazovalec preživi na krovu, določijo angolski organi, toda na splošno ne sme trajati dlje, kakor je potrebno, da izpolni zadevne dolžnosti.

12.4 Opazovalci se štejejo kakor ladijski uradniki.

Opazovalci:

- opazujejo ribolovne aktivnosti plovil,

- opravljajo biološko vzorčenje v okviru znanstvenih programov,

- beležijo uporabljeno ribiško orodje,

- preverjajo podatke o ulovu za angolsko cono, kakor so vnešeni v ribolovni dnevnik,

- vsak teden poročajo o ribolovnih podatkih preko radijske zveze.

12.5 Opazovalci na krovu:

- storijo vse potrebno, da zagotovijo, da pogoji, pod katerimi so sprejeti na krov in njihova prisotnost na krovu, ne motijo ali ovirajo ribolovnih aktivnosti.

- spoštujejo material in opremo na krovu in zaupnost celotne dokumentacije v lasti navedenega plovila,

- pripravijo poročilo o aktivnostih, ki ga je treba poslati pristojnim angolskim organom.

O pogojih, pod katerimi se opazovalci sprejmejo na krov, se mora lastnik ladje ali njegov zastopnik dogovoriti z angolskimi organi. Plače opazovalcev in prispevki socialnega zavarovanja se zaračunajo Ministrstvu za ribištvo in okolje. Lastnik ladje preko svojega zastopnika plača Inštitutu za raziskovanje morja 15 evrov za vsak dan, ki ga opazovalec preživi na krovu. Lastnik ladje, ki opazovalca ne more vkrcati in izkrcati v angolskem pristanišču, o katerem se dogovori z angolskimi organi, nosi stroške njegovega vkrcanja in izkrcanja.

Če opazovalec ni prisoten na dogovorjenem mestu ob dogovorjenem času ali dvanajst ur po dogovorjenem času, je lastnik ladje avtomatično razrešen svojih obveznosti do opazovalca na krovu.

13. Nadzor in spremljanje

Plovila Skupnosti, ki ribarijo skladno s pogoji Sporazuma, se spremljajo preko satelita s Protokolom o VMS in brez poseganja v veljavno angolsko zakonodajo.

Na zahtevo angolskih organov dovolijo ribiška plovila Skupnosti, ki delujejo skladno s pogoji Sporazuma, na krov vsem angolskim uradnikom, odgovornim za nadzor in spremljanje ribolovnih aktivnosti, ter jim omogočajo izpolnjevanje njihovih dolžnosti.

Uradniki se na krovu ne zadržujejo dlje, kakor je potrebno, da izpolnijo svoje dolžnosti.

14. Velikost očesa mreže

Minimalna velikost očesa uporabljene mreže je:

- 50 mm za ribolov kozic,

- 110 mm za ribolov pridnenih vrst.

Uvedba novih velikosti očes mrež velja za plovila Skupnosti od šestega meseca po prijavi Komisiji Evropskih skupnosti.

15. Prisilni privez

15.1 Delegacija Evropskih skupnosti v Luandi je v 48 urah obveščena o prisilnem privezu znotraj ribolovne cone Angole na katero koli ribiško plovilo, ki pluje pod zastavo države članice Skupnosti in deluje skladno s pogoji tega sporazuma med Skupnostjo in tretjo državo, in istočasno sprejme zbirno poročilo o okoliščinah in vzrokih za prisilni privez plovila.

15.2 V primeru plovil, ki jim je dovoljeno ribariti v angolskih vodah, poteka pred obravnavo kakršnih koli ukrepov proti kapitanu ali posadki plovila ali kakršnega koli ukrepanja glede tovora in opreme plovila, ki niso tisti za varovanje dokazov o domnevni kršitvi, posvetovalni sestanek v 48 urah po prejemu zgoraj navedene informacije med Delegacijo Komisije Evropskih skupnosti in Ministrstvom za ribištvo in okolje ter inšpekcijskimi organi, katerega se morebiti udeleži predstavnik zadevne države članice.

Na sestanku si pogodbenici izmenjata zadevno dokumentacijo ali informacije, zlasti avtomatično registrirane podatke, ki prikazujejo položaj plovila med plovbo vse do časa prisilnega priveza, ki lahko pripomorejo k razjasnitvi okoliščin zadevnih dejstev.

Lastnik ladje ali njegov zastopnik je obveščen o izidu sestanka in o vseh ukrepih, uvedenih zaradi prisilnega priveza.

15.3 Preden se sproži kakršenkoli sodni postopek, se poskuša domnevna kršitev rešiti s kompromisnim dogovorom. Ta dogovor se zaključi najpozneje tri delovne dni po prisilnem privezu.

15.4 Če primera ni mogoče rešiti s kompromisom, pristojni organi sprožijo sodni postopek in v 48 urah po zaključku kompromisnega dogovora določijo bančno varščino, ki jo mora plačati lastnik plovila, dokler ni sprejeta sodna odločba. Znesek varščine ne sme presegati maksimalne kazni, ki se v skladu z nacionalno zakonodajo uporablja za domnevno kršitev. Pristojni organ povrne bančno varščino lastniku ladje takoj, ko se primer razreši s sodno odločbo brez obtožbe kapitana zadevnega plovila.

15.5 Plovilo in njegova posadka se izpustijo:

- po zaključku posvetovalnega sestanka, če to dopuščajo ugotovljena dejstva, ali

- takoj ko so obveznosti, ki izhajajo iz kompromisa, izpolnjene, ali

- takoj ko lastnik ladje položi bančno varščino (sodni postopek).

16. Kršitve

Delegacija Evropskih skupnosti v Luandi je obveščena o vsakršni kršitvi anoglske zakonodaje ali določb tega protokola, ki jo stori plovilo Skupnosti, brez poseganja v sankcije, ki se uporabljajo v skladu z zadevno zakonodajo.

--------------------------------------------------

PRILOGA B

POGOJI ZA RIBOLOVNE AKTIVNOSTI PLOVIL SKUPNOSTI ZA RIBOLOV PELAGIČNIH VRST V ANGOLSKIH VODAH

1. Vloge za dovoljenja in formalnosti za njihovo izdajo

1.1 Komisija Evropskih skupnosti preko svoje delegacije v Angoli angolskim organom za ribištvo predloži po eno vlogo na plovilo za vsakega lastnika ladje, ki želi ribariti skladno s pogoji tega sporazuma. Tako stori najmanj 15 dni pred datumom začetka zahtevanega obdobja veljavnosti. Vloge se izpolnijo v skladu z obrazci, ki jih za ta namen zagotovi Angola in vzorci katerih so določeni v Prilogi 1 ter dodatku 2. Ob prvi predložitvi vloge se k obrazcu priloži potrdilo o tonaži za zadevno plovilo. K vsaki vlogi je priloženo dokazilo o plačilu pristojbine, ki zajema obdobje veljavnosti dovoljenja.

Ob preučitvi dovoljenja je treba angolskim organom predložiti le dokazilo o plačilu pristojbine za zadevno obdobje, druge zgoraj navedene listine pa se predložijo le, če so prva prošnja ali tehnične značilnosti plovila spremenjeni.

1.2 V primeru prve prošnje se dovoljenja za določeno plovilo izdajo lastniku ladje. V dokazanih primerih višje sile se na prošnjo Komisije Evropskih skupnosti dovoljenje za plovilo zamenja z drugim dovoljenjem, za plovilo Skupnosti podobne vrste.

1.3 Angolski organi izdajo dovoljenje kapitanu plovila v najbližjem pristanišču, potem ko je plovilo pregledal pristojni organ.

1.4 Delegacija Komisije Evropskih skupnosti v Angoli je obveščena o dovoljenjih, ki jih izdajo angolski organi za ribištvo.

1.5 Dovoljenje je treba ves čas hraniti na krovu. Vendar se plovilo vnese v seznam dovoljenih ribiških plovil takoj po prejemu obvestila, da je Evropska Komisija angolskim organom plačala predujem, seznam pa se pošlje angolskim organom, odgovornim za nadzor v ribištvu. Do prejema dejanskega dovoljenja se lahko izvod le-tega pridobi po faksu, ki ga je treba hraniti na krovu.

1.6 Dovoljenja veljajo najmanj en mesec in se lahko podaljšajo.

1.7 Vsako plovilo ima svojega zastopnika, ki ima prijavljeno prebivališče v Angoli in ki ga odobri Ministrstvo za ribolov in okolje.

1.8 Angolski organi še pred začetkom veljave tega protokola sporočijo podrobne podatke o bančnih računih in valutah, ki se bodo uporabljali za plačila pristojbin.

1.9 Dovoljenja pokrivajo ribolov skuše, velikih sardel in šura. Dovoljen je prilov, ki ne presega 10 %.

2. Pristojbine

Pristojbina znaša 3 evre/mesec na BT.

Po preskusnem obdobju se pogoji za te ribolovne aktivnosti(obveznost vkrcanja mornarjev in njihovega izkrcanja) določijo na podlagi skupnega dogovora med lastniki ladij in angolskimi organi glede na rezultate navedenega obdobja.

3. Pretovarjanje

Pretovarjanju se angolskim organom za ribištvo prijavi osem dni vnaprej, poteka pa bodisi v luandskem bodisi lobitskem zalivu, v prisotnosti angolskih carinskih organov.

Za pretovarjanje je treba plačati kolkovino in davek na storitev, vsa zadevna plačila pa se nakažejo carinskim organom v skladu z veljavno zakonodajo.

Izvod dokumentacije, ki se nanaša na pretovarjanje, se 15 dni pred iztekom vsakega meseca predloži za predhodni mesec Direktoratu za nadzor v ribištvu Ministrstva za ribištvo in okolje.

Katero koli ribiško plovilo Skupnosti, ki želi zapustiti IGO s svojim ulovom ali ulovi, mora odhod najaviti osem dni vnaprej, ulov pa predložiti v carinski pregled bodisi v luandskem bodisi lobitskem zalivu.

4. Zaloge hrane (ladijske zaloge)

4.1 Ribiška plovila Evropske skupnosti, ki se oskrbujejo z zalogami hrane v Angoli, tako storijo v skladu z veljavno zakonodajo in samo v specializiranih pomorskih trgovinah, ki so registrirane pri Ministrstvu za trgovino in ustanovljene v Angoli.

4.2 Če celotne ali delne zaloge hrane prihajajo izven Angole, je treba carinskim organom za vsako plovilo poslati seznam proizvodov, na katerem je navedeno število članov posadke na krovu, da se ugotovi, ali so zadevne količine smotrne glede na zahteve o porabi na krovu. Za vsako količino, ki presega količino, ki se šteje kakor smotrna, je treba plačati izvozno dajatev in druge davke.

4.3 Delo v zvezi z oskrbovanjem z ladijskimi zalogami je predmet plačila kolkovine in davka na storitev.

5. Zaloge goriva (ladijske zaloge)

5.1 Z izjemo plovil za ribolov tuna se vsem plovilom, ki delujejo v ribolovnem območju Angole skladno s pogoji tega sporazuma, zagotovijo možnosti za oskrbovanje z zalogami goriva in vode v Angoli.

5.2 Z vsakršnim gorivom, s katerim se plovila oskrbijo v Angoli, se je treba oskrbeti v Luandi ali Lobitu.

Pretovarjanje zalog goriva iz tankerja ali trgovske ladje v Lobitu ali Luandi mora potekati v prisotnosti carinskih organov in je predmet plačila kolkovino ter davka na storitev.

5.3 Če se ribiško plovilo oskrbi z zalogami zunaj ozemeljskih voda in 24-miljnega območja, o tem obvesti carinske organe, pri čemer navede zadevne količine, svoj položaj in ime dobavitelja.

6. Poročanje o ulovu

6.1 Ob koncu vsake ribolovne akcije plovila za ribolov pelagičnih vrst predložijo poročila o dnevnem ulovu v skladu z vzorcem iz dodatka 6 Inštitutu za raziskave v ribištvu v Luandi preko Delegacije Komisije Evropskih skupnosti.

Poleg tega vsako plovilo preko Delegacije Evropskih skupnosti predstavi Uradu za načrtovanje, preučevanje in statistiko Ministrstva za ribištvo in okolje mesečno poročilo, v katerem navede ulov, dosežen v mesecu, in količine na krovu na zadnji dan v mesecu. To poročilo se predloži najpozneje 45. dan po koncu zadevnega meseca.

6.2 Nobeno ribiško plovilo ne sme zapustiti ribolovne cone Angole brez predhodnega dovoljenja Direktorata za nadzor v ribištvu Ministrstva za ribištvo in okolje ter brez predhodnega pregleda ulova na krovu.

Če ta določba ni izpolnjena, si Angola pridržuje pravico, da uporabi kazni, predvidene s svojo zakonodajo.

7. Ribolovne cone

Ribolovne cone, dostopne plovilom za ribolov pelagičnih vrst, zajemajo vse vode pod suverenostjo ali jurisdikcijo Republike Angole onstran prvih 12 navtičnih milj.

8. Zaposlovanje članov posadke

Za plovila za ribolov pelagičnih vrst med preskusnim obdobjem ne veljajo zahteve o zaposlovanju angolskih mornarjev.

9. Znanstveni opazovalci

9.1 Od plovil se lahko zahteva, da sprejmejo na krov znanstvenega opazovalca, ki ga določi in zaposli Ministrstvo za ribištvo in okolje.

Opazovalci se običajno na krovu ne zadržujejo dlje, kakor za čas ene plovbe.

9.2 Čas, ki ga opazovalec preživi na krovu, določijo angolski organi, toda na splošno ne sme trajati dlje, kakor je potrebno, da izpolni zadevne dolžnosti.

9.3 Opazovalci se štejejo kakor ladijski uradniki.

Opazovalci:

- opazujejo ribolovne aktivnosti plovil,

- opravljajo biološko vzorčenje v okviru znanstvenih programov,

- beležijo uporabljeno ribiško orodje,

- preverjajo podatke o ulovu za angolsko cono, kakor so vneseni v ribolovni dnevnik,

- vsak teden poročajo o ribolovnih podatkih preko radijske zveze.

Opazovalci na krovu:

- storijo vse potrebno, da zagotovijo, da pogoji, pod katerimi so sprejeti na krov in njihova prisotnost na krovu, ne motijo ali ovirajo ribolovnih aktivnosti.

- spoštujejo material in opremo na krovu in zaupnost celotne dokumentacije v lasti navedenega plovila,

- pripravijo poročilo o aktivnosti, ki jo je treba prenesti pristojnim angolskim organom.

O pogojih, pod katerimi se opazovalci sprejmejo na krov, se mora lastnik ladje ali njegov zastopnik dogovoriti z angolskimi organi. Plače opazovalcev in prispevki njihovega socialnega zavarovanja se zaračunajo Ministrstvu za ribištvo in okolje. Lastnik ladje preko svojega zastopnika plača Inštitutu za raziskovanje morja 30 evrov za vsak dan, ki ga opazovalec preživi na krovu. Lastnik ladij, ki opazovalca ne more vkrcati in izkrcati v angolskem pristanišču, o katerem se dogovori z angolskimi organi, nosi stroške njegovega vkrcanja in izkrcanja.

Če opazovalec ni prisoten na dogovorjenem mestu ob dogovorjenem času ali dvanajst ur po dogovorjenem času, je lastnik ladje avtomatično razrešen svojih obveznosti do opazovalca na krovu.

10. Nadzor in spremljanje

Plovila Skupnosti, ki ribarijo skladno s pogoji Sporazuma, se spremljajo preko satelita s Protokolom o VMS in brez poseganja v veljavno angolsko zakonodajo.

Na zahtevo angolskih organov dovolijo ribiška plovila Skupnosti, ki delujejo skladno s pogoji Sporazuma, na krov vsem angolskim uradnikom, odgovornim za nadzor in spremljanje ribolovnih aktivnosti, ter jim omogočajo izpolnjevanje njihovih dolžnosti.

Uradniki se na krovu ne zadržujejo dlje, kakor je potrebno, da izpolnijo svoje dolžnosti.

11. Velikost očesa mreže

Minimalna velikost uporabljene mreže je 60 mm.

12. Prisilni privez

12.1 Delegacija Evropskih skupnosti v Luandi je v 48 urah obveščena o prisilnem privezu znotraj ribolovne cone Angole katerega koli ribiškega plovila, ki pluje pod zastavo države članice Skupnosti znotraj ribolovne cone Angole in deluje skladno s pogoji tega sporazuma med Skupnostjo in tretjo državo, in istočasno sprejme zbirno poročilo o okoliščinah in vzrokih za prisilni privez plovila.

12.2 V primeru plovil, ki jim je dovoljeno ribariti v angolskih vodah, poteka pred obravnavo kakršnih koli ukrepov proti kapitanu ali posadki plovila ali kakršnega koli ukrepanja glede tovora in opreme plovila, ki niso tisti za varovanje dokazov o domnevni kršitvi, posvetovalni sestanek v 48 urah po prejemu zgoraj navedene informacije med Delegacijo Komisije Evropskih skupnosti in Ministrstvom za ribištvo in okolje ter inšpekcijskimi organi, katerega se morebiti udeleži predstavnik zadevne države članice.

Na sestanku si pogodbenici izmenjata zadevno dokumentacijo ali informacije, zlasti avtomatično registrirane podatke, ki prikazujejo položaj plovila med plovbo vse do časa prisilnega priveza, ki lahko pripomorejo k razjasnitvi okoliščin zadevnih dejstev.

Lastnik ladje ali njegov zastopnik je obveščen o izidu sestanka in o vseh ukrepih zaradi prisilnega priveza.

12.3 Preden se sproži kakršenkoli sodni postopek, se poskuša domnevna kršitev rešiti s kompromisnim dogovorom. Ta dogovor se zaključi najpozneje tri delovne dni po prisilnem privezu.

12.4 Če primera ni mogoče rešiti s kompromisom, se sodni postopek prenese na pristojni sodni organ in določi bančna varščina, ki jo mora plačati lastnik ladje, v 48 urah po zaključku kompromisnega dogovora, dokler ni sprejeta sodna odločba. Znesek varščine ne sme presegati maksimalne kazni, ki se v skladu z nacionalno zakonodajo uporablja za domnevno kršitev. Pristojni organ vrne bančno varščino lastniku ladje takoj, ko se primer razreši s sodno odločbo brez obtožbe kapitana zadevnega plovila.

12.5 Plovilo in njegova posadka se izpustijo:

- po koncu posvetovalnega sestanka, če to dovoljujejo ugotovljena dejstva, ali

- takoj ko so obveznosti, ki izhajajo iz kompromisa, izpolnjene, ali

- takoj ko lastnik ladje položi bančno varščino (sodni postopek).

--------------------------------------------------